Geskorste taksbaas rand glo tienermeisie aanTom Moyane (Foto: ANA) Tom Moyane, geskorste kommissaris van die Suid-Afrikaanse Inkomstediens (SAID), word nou ook van aanranding beskuldig. ŉ 17-jarige meisie beweer Moyane het haar grond toe geduik en teen die kop geskop. Volgens berigte het die beweerde voorval vroeër vandeesmaand by Moyane se vrou se huis in Weltevredenpark in Johannesburg plaasgevind. Die meisie het glo ŉ kind van wie Moyane se 24-jarige seun die pa is. Die meisie se ma het aan Radio 702 gesê haar dogter is by die huis en kan nie eksamen skryf nie aangesien sy steeds te getraumatiseerd is ná die voorval. Volgens die ma was Moyane al voorheen emosioneel beledigend teenoor haar dogter. “Die berigte in die koerante is waar. Moyane het nog nie gepoog om met my in verbinding te tree nie. Hy het lankal kommunikasiekanale met my versper, so ek het nie toegang om met hom te praat nie,” het die ma gesê. Moyane het nog nie reageer op die bewerings teen hom nie. Die polisie het wel bevestig dat Moyane hom by die Roodepoort-landdroshof moet aanmeld sodat daar besluit kan word of hy van aanranding aangekla sal word. Moyane is in Mei geskors nadat hy geweier het om te voldoen aan die president se versoek om te bedank. Pres. Cyril Ramaphosa se kantoor het in daardie stadium aangedui dissiplinêre stappe sal volg “om die geloofwaardigheid van die inkomstediens te herstel”. Die dissiplinêre ondersoek hou verband met beweerde onsuksesvolle leierskap en organisatoriese foute. Die presidensie het vroeër gesê aanklagte is vroeg in Mei teen Moyane aanhangig gemaak en hou verband met beweerde wangedrag in oortreding van sy pligte en verantwoordelikhede kragtens die Wet op die Suid-Afrikaanse Inkomstediens, die Wet op Openbare Finansiële Bestuur en die SAID se gedragskode. Die presidensie het gesê ŉ kommissie van ondersoek sal ook van stapel gestuur word om administratiewe belastingkwessies soos BTW-terugbetalings en inkomstetekorte oor die afgelope twee boekjare te ondersoek.